b'\n_START_ARTICLE_\nWan Rong\n_START_SECTION_\nUnge \xc3\xa5r\n_START_PARAGRAPH_\nGobulo Wan Rong var datter av Rong Yuan, innenriksminister i Qing-regjeringen og overhodet for en av Mandsjurias mest fremst\xc3\xa5ende og rike familier. Hun fikk en grundig utdannelse ved en amerikansk misjonsskole i Tianjin av en amerikansk privatl\xc3\xa6rer, Isabel Ingram, og hun fikk det vestlige navnet Elizabeth._NEWLINE_Da hun var 17 ble Wan Rong utvalgt p\xc3\xa5 grunnlag av fotografier som ble fremvist for Xuantongkeiseren (bedre kjent som Puyi), som bodde i Den forbudte by som ikke-herskende monark. Bryllupet fant sted da Puyi fylte 16 \xc3\xa5r, og mange kostbare gaver ble gitt til bruden og hennes familie. Men Puyi oppviste aldri s\xc3\xa6rlig interesse (verken seksuelt eller p\xc3\xa5 annet vis) for verken Wan Rong eller sin konkubine Wen Xiu.\n_START_SECTION_\nKina\n_START_PARAGRAPH_\nEkteskapet mellom Puyi og Wan Rong resulterte ikke i noen arvinger, og noen historikere mener at de aldri var sammen seksuelt. Somme mente at Puyi var infertil, men det kan ogs\xc3\xa5 mange som heller g\xc3\xa5r ut fra at han var homoseksuell. Hans svigerinne Hiro Saga skrev om Puyis omgang med unge gutter i sine memoarer. _NEWLINE_Keiserinne Wan Rong begynte med opium i ten\xc3\xa5rene. If\xc3\xb8lge Puyis memoarer var det den gang fasjonabelt for utdannede unge damer \xc3\xa5 r\xc3\xb8ke sigaretter, og et lite grann opium ble ofte lagt til av kineserne som et analgesium. _NEWLINE_Etter at Puyi ble tvunget ut av Den forbudte by av krigsherren Feng Yuxiang i 1924, flyktet han med keiserinne Wan Rong og flyttet inn i den utenlandske konsesjon i Tianjin. Der bodde han i en villa i den japanske konsesjon. I Tianjin ble Wan Rong mer og mer negativ overfor  Puyi og de levde stadig mer adskilte liv.\n_START_SECTION_\nMandsjukuo\n_START_PARAGRAPH_\nI h\xc3\xa5pet om \xc3\xa5 gjenreise Mandsjuriket tok Puyi imot det japanske tilbud om \xc3\xa5 bli overhode for den nye staten Mandsjukuo, og flyttet til Changchun i provinsen Jilin. Byen fikk det nye navnet Hsinking (Xinjing) i mars 1932. Han bodde i det russiskbygde Saltratepalasset, et skattekontor som var blitt ombygd til midlertidig palass mens et nytt palassbygg ble reist. Forholdet mellom ektefellene forble anstrengt og de hadde hver sine v\xc3\xa6relser, og inntok bare sjelden m\xc3\xa5ltider sammen. Hun kom bare sjelden ut av sitt rom. Selv etter at de flyttet inn i det nye og mer luksuri\xc3\xb8se Wei Huang Gong fortsatte Wang Rong \xc3\xa5 holde seg til sine egne v\xc3\xa6relser. Etter at hun skj\xc3\xb8nte at ektemannen bare var en marionetthersker , og at hun hadde alle keiserinneverdighetens byrder men ingen av dens fordeler, ble Wang Rongs opiomsavhengighet mer alvorlig. Hun tok om lag to unser opium om dagen, et kraftig kvantum, mellom juli 1938 og juli 1939. _NEWLINE_Ryktene vil at keiserinne Wan Rong ble gravid med en av sine tjenere, sj\xc3\xa5f\xc3\xb8ren Li Tieh-yu, i 1940. I stedet for \xc3\xa5 la ham henrette, noe han kunne ha gjort, gav Puyi ham penger og bad ham om \xc3\xa5 forlate byen. Da Wan Rong nedkom med en datter, tok legene livet av barnet med en d\xc3\xb8delig spr\xc3\xb8yte. Det har ogs\xc3\xa5 v\xc3\xa6rt spekulasjoner som gikk ut p\xc3\xa5 at Puyi i sine memoarer hadde skrevet at han hadde latt barnet kaste inn i et flammende b\xc3\xa5l, og at dette ble fjernet fra manuskriptet f\xc3\xb8r det ble trykket.  Uansett kan datterens skjebne ikke ha v\xc3\xa6rt heldig for Wan Rongs mentale helse, og fra denne stund levde hun i en nesten konstant opiumst\xc3\xa5ke._NEWLINE_Under evakueringen av Manchukuo under den sovjetiske invasjonen  (Operasjon Auguststorm) i 1945 fors\xc3\xb8kte Puyi \xc3\xa5 flykte fra Mansjukuo, og reiste fra sin keiserinne (Wan Rong), sin konkubine (Li Yuqin) og noen andre medlemmer av den keiserlige familie, angivelig fordi det var fare for at de flyktende kunne bli arrestert og da ville kvinnene v\xc3\xa6re tryggere dersom de ikke var med._NEWLINE_Keiserinne Wan Rong, hennes svigerinne Hiro Saga og andre ledsagere i hennes gruppe pr\xc3\xb8vde \xc3\xa5 komme seg landeveien over til Korea, men ble arrestert av kinesiske kommunistiske styrker i  Talitzou i Manchukuo i januar 1946.  I april ble de flyttet til en politistasjon i Changchun, s\xc3\xa5 l\xc3\xb8slatt, og s\xc3\xa5 arrestert p\xc3\xa5 nytt og satt i arrest i en politistasjon i Jilin.  Wan Rongs opiumsforsyninger hadde forlengst tatt slutt og hun led under abstinensen.  Da Chiang Kai-sheks h\xc3\xa6r bombet Jilin ble Wan Rong og Hiro Saga flyttet til fengselet i Yanji lenger \xc3\xb8st i Jilinprovinsen (\xe5\x90\x89\xe6\x9e\x97\xe7\x9c\x81\xe5\xbb\xb6\xe5\x90\x89\xe7\x9b\x91\xe7\x8b\xb1)._NEWLINE_Keiserinne Wan Rong d\xc3\xb8de i fengselet i Yanji i juni 1946 som f\xc3\xb8lge av feilern\xc3\xa6ring og opiumsabstinens. Hun ble bare 39 \xc3\xa5r gammel. Puyi fikk ikke vite om hennes d\xc3\xb8d f\xc3\xb8r tre \xc3\xa5r senere._NEWLINE_I oktober 2006 klarte Wan Rongs yngre bror Gobulo Runqi (1912\xe2\x80\x932007) \xc3\xa5 f\xc3\xa5 bygd et gravm\xc3\xa6le for henne ved de vestlige Qing-gravene.'